**Formål:**Dette princip har til formål at styrke en trafikkultur, der er med til at forbedre elevernes adfærd og sikkerhed i trafikken.

**Mål**:

* Alle elever bliver sikre i trafikken.
* Alle elever får gode trafikvaner.
* De voksne bruger p-pladserne efter retningslinjerne og er gode rollemodeller i trafikken.

**Indledning:**

Transport er en del af dagligdagen for os alle, og også en del af skolens hverdag. Mange af vores elever bruger cykel som transport til og fra skolen, og ekskursioner både i skole og SFO foregår med transport i bus og tog, på cykel og som fodgængere. Når elever går eller cykler i skole, får de frisk luft og motion, hvilket både er til gavn for den enkeltes sundhed og koncentrationsevnen i skolen. Der opfordres derfor til, at de elever, der har mulighed for det, cykler eller går i skole.

Ishøj Skole har to parkeringspladser tilknyttet: en foran skolen og en ved hallen. Foran skolen er der mange forskellige slags trafikanter, især om morgenen, og når skoledagen ender. For at mindske risikoen for ulykker anmodes forældrene om at benytte parkeringspladsen ved hallen, når børn, der går i indskolingen afleveres og hentes. Når børn til øvrige klasser afleveres om morgenen foran skolen, skal det som udgangspunkt være ”kys og farvel”. Ved behov for parkering skal der parkeres i de afmærkede båse og efter de regler, der er skiltet med.

**Skolens ansvar:**

* Færdselsundervisning er et obligatorisk emne i et såkaldt ”timeløst fag”, og personalet på Ishøj Skole underviser i emnet.
* Ishøj Skole benytter relevant materiale i undervisningen (se link sidst i princippet).
* Ishøj Skole deltager i trafikinitiativer som fx ABC-kampagnen (Alle Børn Cykler) og cyklistprøver.
* SFO’en arbejder med gode trafikvaner fx ved gåture.
* Ishøj Skole sørger for, at alle elever benytter cykelhjelm, når der bruges cykel i skole/SFO-sammenhæng, fx på en ekskursion. Har man ikke cykelhjelm med, kan man låne én af skolen. Er dette ikke muligt, deltager man i en anden undervisning/aktivitet.
* Ishøj Skole opfrisker to gange om året retningslinjerne for parkering for forældrene.
* Ishøj Skole har en færdselskontaktlærer, der bl.a.:
	+ Formidler relevant undervisningsmateriale til kollegaer.
	+ Tilmelder hold og er tovholder ved ABC-kampagnen og andre praktiske prøver fx cyklistprøven.
	+ Er kontaktperson til politiet omkring færdsel og færdselsundervisningen.

**Forældrenes ansvar:**

* Forældrene tilstræber at være gode rollemodeller i trafikken, også når deres barn skal til og fra skole, og er med til at sikre skolevejen, fx ved at overholde fartgrænserne.
* Det forventes, at børn kan cykle og deltage i ekskursioner på cykel senest fra 4. klasse.
* Forældrene taler med deres barn om, hvad gode trafikvaner er.
* Forældrene sørger for, at deres barn medbringer en lovlig cykel, herunder korrekt belysning og reflekser, til aktuelle ekskursioner/aktiviteter, samt at barnet benytter en lovlig cykelhjelm.
* Forældrene sørger for, at deres barn kører lovligt på el-løbehjul, samt benytter lovpligtig hjelm.
* Forældrene bakker op om forskellige trafikinitiativer, fx ABC-kampagnen, cyklistprøven og retningslinjer for brug af p-pladser.

**Elevernes ansvar:**

* Eleverne efterlever de trafikale regler og anvisninger, personalet giver, når de er ude i trafikken og benytter dem, når de færdes i trafikken i øvrigt.
* Eleverne benytter lygter, når det er nødvendigt.
* De ældre elever er bevidste om deres rolle i trafikken og tilstræber at være rollemodeller for de yngre elever.
* Elevrådet drøfter løbende skolens trafikkultur og kan komme med initiativer på området.

**Succeskriterier**Skolens elever har en hensigtsmæssig og sikker adfærd i trafikken. De voksne er gode rollemodeller i trafikken.

**Tilsyn**Tilsyn og eventuel revidering planlægges til andet halvår 2028.

**Evt. bilag**[Sikker Trafik](http://www.sikkertrafik.dk)